ཁྲིམས་ལ་གོ་བ་ཅུང་ཟད་ཅིག་ཡོད་པ་ཞིག་ཡིན་ཚེ།ངས་གླེང་བའི་གྱོད་གཞི་འདི་འདྲ་རྣ་སྒོར་འཛུལ་མ་ཐག་ཧ་ལས་རྒྱུ་ཞིག་དང་།དགོད་རྒྱུ་འགོག་མེད་ཅིག་འོང་ངེས་ཏེ།ཅི་ལ་ཞེ་ན།སྤྱི་དམངས་རེ་རེར་ནག་ཉེས་འབྱིན་པའམ་ཐེར་འདོན་བྱེད་པའི་འགན་ཁུར་ཡོད་ཅེས་པ་ཁྲིམས་སུ་གསལ་པོར་བཀོད་ཡོད་ལ།དེ་ལྟར་འགོད་དོན་ནི་ཁྲིམས་གཏན་ལ་ཕབ་མཁན་ཚོས་ནག་པོ་ལས་ཀྱི་སྦྱོར་བ་ལག་ཏུ་བསྟར་མཁན་དུས་ཐོག་ཏུ་ཁྲིམས་ལ་སྦྱོར་བའི་ཆེད་དུ་དགོངས་པ་ཡིན་པ་སྨྲ་མ་དགོས་ཏེ།ཐེར་འདོན་པ་ལ་བྱ་དགའ་བསྩལ་བའང་བསྔགས་བརྗོད་དང་གཟེངས་སུ་བསྟོད་ནས་ཀུན་ལ་བསྒྲགས་པ་ནི་ཁྲིམས་མཐུན་ལུགས་མཐུན་ཡིན་པ་མ་ཟད།ཀུན་གྱིས་ཡི་རང་དང་དེ་ལ་སློབ་འོས་ཤིང་འཇུག་དགོས་པ་བསྟན་པ་ཡིན་མོད།ཡིན་ན་ཡང་ཁྲིམས་ལུགས་ཤེས་རྟོགས་ཡོངས་ཁྱབ་ཀྱིས་དམའ་བའི་བོད་ཀྱི་ཡུལ་གྲུ་ཁ་ཤས་སུ་དེ་ལྟར་མ་ཡིན་ཏེ།བསྙད་བརྐོ་ཟིང་སློང་གྱོད་གཞི་འདིའི་གྱོད་ཡས་རང་གི་ཉེས་པ་གཞན་གྱིས་ཐེར་འདོན་བྱས་པ་ནི་མི་དཀར་པོ་ལ་ཞྭ་ནག་པོ་བསྐོན་པ་ལྟ་བུའི་མ་རུང་བ་ཞིག་ཏུ་བསྒོམས་པས་མཚོན་ལ།ད་དུང་གནས་ལུགས་ཡོད་འདོག་གིས་བཤགས་པ་བྱེད་དགོས་ཚུལ་སྟོན་པ་འདིས་གྱོད་གཞི་བྱུང་སའི་ས་ཆ་དེའི་ཁྲིམས་དར་ཚུལ་ཇི་ལྟ་བུ་ཞིག་ཡིན་པ་ང་ཚོས་གསལ་པོར་མཐོང་ཐུབ།དངོས་གནས་ད་ལྟའི་ཆ་ལ།བོད་ཀྱི་ཡུལ་གྲུ་ཁ་ཤས་སུ་ཁྲིམས་མགོ་སྲོལ་ངན་གྱི་རྐང་འོག་ཏུ་ཤོར་ཞིང་།སྲོལ་ངན་གྱི་མགོ་བོ་བར་སྣང་དུ་འཕགས་པས་སྐབས་རེ་རེ།ཁྲིམས་ནི་ཤོག་བུར་བཀོད་པའི་ཡིག་ཚོགས་འབའ་ཞིག་ལས་དོན་གྱིས་བག་ལ་ཞ་སོང་ཞེས་བརྗོད་ནའང་མི་ཐལ་ཏེ།གྱོད་གཞི་དུ་མ་ཞིག་ཁྲིམས་འཛིན་ལས་ཁུངས་སུ་མ་ཞུས་པར་སྒེར་གྱིས་ཐག་གཅོད་རྐྱང་རྐྱང་བྱེད་བཞིན་ཡོད་པས།བཤགས་པ་ཞེས་པའི་ཡིག་འབྲུ་འདི་གཉིས་རྒྱུན་དུ་རྣ་ཐོས་སུ་འབྱུང་བཞིན་འདུག